Innrømmer å ha scoret dette selvmålet for penger
Episoden skjedde i fjorårssesongen, da Bari, som Masiello den gang spilte for, tapte 0-2 for Lecce i derbyet 15. mai. På en ball inn fra høyre kløner Masiello kula i eget nett. Nå etterforskes flere av Bari-spillerne for å ha vært involvert i kampfiksing i løpet av de to siste årene. En av de som er pågrepet, er Masiello. Han ble tilbudt 300.000 euro, om lag 2,2 millioner kroner, skriver La Repubblica. Først hevdet Masiello at han var sjokkert over å få tilbudet, men at han ikke satte ballen i eget mål med vilje. Noen få timer i forkant av arrestasjonen snudde han og innrømmet overfor dommerne, ifølge flere italienske medier, blant annet Corriere del Mezzogiorno. - Jeg scoret selvmålet med vilje. Jeg scoret på min egen keeper for å innkassere summen jeg var tilbudt. På stillingen 1-0 så jeg muligheten. Nå frykter jeg for livet mitt i fengsel, sier Masiello i et notat sendt til aktor i Bari datert 28. mars. Rundt 20 personer skal være involvert, skriver Gazetta dello Sport. Erik Huseklepp spilte sammen med Masiello i Bari forrige sesong. Han sa til NRK før innrømmelsen ble kjent at han godt husket selvmålet som avgjorde det tette lokaloppgjøret, men at det for ham så ut som «et normalt selvmål det ikke var grunn til å stusse over». - Jeg kjente selvfølgelig ikke til noe av det klubben nå etterforskes for. Jeg var der bare kort tid, og forstår ikke italiensk. Jeg rakk heller ikke å bli særlig godt kjent med de andre spillerne, sa Huseklepp. Før sesongen straffet Det italienske fotballforbundet Masiellos nåværende klubb, Atalanta, med poengtrekk, og tidligere kaptein Cristiano Doni ble utestengt i tre og et halvt år. Masiello-saken dukket opp samme dag som UEFA-president, Michel Platini, uttalte at han ønsker å utestenge spillere som er involvert i kampfiksing på livstid. Platini mener at kampfiksing er en av fotballens største trusler, og kommentaren falt som følge av mistenkeliggjøring rundt suspekt spill i forbindelse med EM-kvalifiseringskampen mellom Malta og Norge i 2008, skriver NTB. - Dette er drepende for spillet. Spillerne har det absolutt høyeste ansvar. Dette berører selve spillets sjel, mener Platini.
En ny kampfiksingsskandale ryster Italia. Atalantas Andrea Masiello er pågrepet etter å ha innrømmet at han ble tilbudt over to millioner for å score selvmål.